**ЗЭСИЙН АШИГТ МАЛТМАЛЫН НӨӨЦ АШИГЛАСНЫ**

**ТӨЛБӨРИЙН СУДАЛГАА**

Одоогийн хүчин төгөлдөр мөрдөгдөж байгаа зэсийн баяжмалын АМНАТөлбөрийн талаарх судалгаа, үйлдвэрлэлд үзүүлж байгаа сөрөг нөлөөллийн тооцоог доорх байдлаар үзүүлэв.

**Нэг.** З**эсийн хүдэр болон баяжмалын АМНАТ-ийн нэмж ноогдуулдаг хувийг уул уурхайн бусад бүтээгдэхүүнтэй харьцуулах үед:**

|  |  |  |  |  |  |
| --- | --- | --- | --- | --- | --- |
| **№** | **Зах зээлийн үнийн түвшин** | **Бусад бүтээгдэхүүний дундаж /хувь/** | **Хуулийн дагуу зэсийн хувь** | **Зөрүү** | |
| **Биет** | **Хувь** |
| 1 | Хүдэр |  |  |  |  |
|  | a |  |  |  |  |
|  | b | 1.0 | 22.0 | (21.0) | -2100% |
|  | c | 2.0 | 24.0 | (22.0) | -1100% |
|  | d | 3.0 | 26.0 | (23.0) | -767% |
|  | e | 4.0 | 28.0 | (24.0) | -600% |
|  | f | 5.0 | 30.0 | (25.0) | -500% |
| 2 | Баяжмал |  |  |  |  |
|  | a |  |  |  |  |
|  | b | 0.9 | 11.0 | (10.1) | -1190% |
|  | c | 1.7 | 12.0 | (10.3) | -616% |
|  | d | 2.5 | 13.0 | (10.5) | -420% |
|  | e | 3.3 | 14.0 | (10.7) | -321% |
|  | f | 4.1 | 15.0 | (10.9) | -262% |

Зэсээс бусад бүтээгдэхүүний үнээс хамаарсан нэмэлт АМНАТ-ийн хэмжээ ойролцоо түвшинд байгаа бөгөөд зэстэй харьцуулахад 3-21 дахин доогуур байгаа нь бизнесийн шудрага зарчимд нийцэхгүй, зэсийн салбарт үйл ажиллагаа явуулж байгаа “Эрдэнэт үйлдвэр” ХХК хүнд дарамт болж байна.

**Хоёр. Ашигт малтмалын нөөц ашигласны төлбөрийн хувь хэмжээ, тооцох арга зарим улс оронд**

**А. Уул уурхайн үйлдвэрлэл өндөр хөгжсөн бусад улс орны ашигт малтмалын нөөц ашигласны төлбөрийн хэмжээ**

|  |  |  |  |  |
| --- | --- | --- | --- | --- |
| **Улс** | **Зэс** | **Алт** | **Боловсруулаагүй нүүрс** | **Төмрийн хүдэр** |
| Монгол | Боловсруулалтын түвшингээс хамаарч 5-35 | 2,5 | 5-10 | 5-10 |
| ОХУ | 8.0 | 6.0 | 4.0 | 4.8 |
| Индонези | 2.5 | 2.0 | 13.5 | 2.5 |
| Мексик | 1.5 | 1.5 | 1.5 |  |
| Папуа Шинэ Гвиней | 2.0 | 2.0 |  |  |
| Филиппин | 2.0 | 23.0 |  | 3.0 |
| Польш | 3.0 | 10.0 | 2.0 |  |
| Боливи | 1.0 | 1.0-7.0 |  | 1.0 |
| Ботсвана | 3.0-10.0 | 3.0-10.0 | 3.0-10.0 | 3.0-10.0 |
| Лесото | 5.0-10.0 | 5.0-10.0 | 5.0-10.0 | 5.0-10.0 |
| Малави | 5.0-10.0 | 5.0-10.0 | 5.0-10.0 | 5.0-10.0 |
| Мозамбик | 3.0-10.0 | 3.0-10.0 | 3.0-10.0 | 3.0-10.0 |
| Замби | 2.0-5.0 | 2.0-5.0 | 2.0-5.0 | 2.0-5.0 |
| Зимбабве | 2.0-10.0 | 2.0-10.0 | 2.0-10.0 | 2.0-10.0 |
| Буркино Фасо | 2.5 | 3.0 | 2.5 | 2.5 |
| Зааны ясан эрэг | 2.5 | 3.0 | 2.5 | 2.5 |
| Хятад | 2.0 | 4.0 | 1.0 | 1.0 |

Бусад улс орнуудын уул уурхайн татварын туршлагаас үзэхэд, бүтээгдэхүүний үнийн өсөлтөөс хамаарч нэмж ногдуулах татварын норматив хувь, суурийг тооцохдоо эрдэс баялгийн салбар дахь бусад татварын хувь, хэмжээтэй харьцуулалт хийж, олборлолтын зардал, бодит ашиг зэрэгтэй уялдуулан нарийвчлан тооцоолж тогтоодог байна.

Уул уурхайн үйл ажиллагаа идэвхтэй явагддаг улс орны туршлагаас харахад ашигт малтмалын нөөц ашигласны төлбөрийг дунджаар 1%-10%-иар ногдуулдаг байна. Гол төлөв алт болон үнэт чулуунд ногдох ашигт малтмалын нөөц ашигласны төлбөрийн хувь хэмжээ бусад ашигт малтмалд ногдуулдаг ашигт малтмалын нөөц ашигласны төлбөрийн хувь хэмжээнээс харьцангуй өндөр байдаг байна.

**Б. Ашигт малтмалын нөөц ашигласны төлбөрийн тооцох арга зарим улс оронд**

|  |  |  |
| --- | --- | --- |
| **Улс** | **Зэсийн роялти** | **Алтны роялти** |
| АНУ | Холбооны газарт олгосон ашигт малтмалын лицензийн хувьд бүтээгдэхүүн (баяжмал)-н үнийн дүнгийн 5%. | |
| Чили | Жилдээ 12000 тонноос бага хэмжээний цэвэр зэсийн борлуулалт энэ төлбөрөөс чөлөөлөгдөх ба 12000-50000 хүртэлх тонн цэвэр зэсийн борлуулалтын үнэлгээнд бүтээгдэхүүний тоо хэмжээнээс хамааран 0.5%-4.5%, 50000 ба түүнээс дээш тонн цэвэр зэсийн борлуулалтанд үйл ажиллагааны ахиуц ашгаас хамааран 5% - 14% -ын татвар ногдоно. Ахиуц ашиг нь 35% ба түүнээс бага бол 5 хувь, 85% ба түүнээс дээш бол 14 хувь байх ба ахиуц ашгийн хувиас хамруулан төлбөрийг хэдэн хувиар ногдуулахыг тодорхойлсон байдаг байна. | |
| Канад |  | |
| Алберта | -Уурхай дээрх аливаа төлбөр хийгдэхийн өмнөх орлогын 1% | |
| - Уурхай дээрх нийт орлогын 1% эсвэл төлбөрүүд хийгдсэний дараахь цэвэр орлогын 12%-н аль өндөр | |
| Хятад | Нийт борлуулалтын үнийн 2% | Нийт борлуулалтын үнийн 4% |
| ОХУ | Нийт борлуулалтын үнийн 8% | Нийт борлуулалтын үнийн 8% |
| Австрали |  |  |
| Нью Саут Уэлс | Зарим зардлыг хассан орлогын 4% | Зарим зардлыг хассан орлогын 4% |
| Баруун Австрали | (a) Баяжмал хэлбэрээр борлуулвал 5%, | - 2000 оны 6 сарын 30-наас хойш олборлосон алтны хувьд 2.5% (07/01/1998-06/30/2000 хооронд 1.25% байсан). |
| (b) Метал хэлбэрээр борлуулбал 2.5%, | - Алтны дундаж спот үнэ унц нь 450 австрали доллараас бага тохиолдолд улиралд 1.25%. |

**Гурав. Одоогийн хүчин төгөлдөр мөрдөгдөж байгаа АМНАТөлбөрийг тооцох аргачлал, татварын дарамт Эрдэнэт үйлдвэр ХХК-д хэрхэн сөрөгөөр нөлөөлж байгаа талаар:**

* “Ашигт малтмалын тухай хууль”-ийн 47 дугаар зүйлийн дагуу АМНАТ-ийг борлуулалтын орлогогоос шууд тооцдог байсан үнэлгээг, хүдэр, баяжмал дахь цэвэр металлын *(хүдэр, баяжмалыг борлуулсан гэрээний үнээр бус тээврийн зардал, боловсруулах зардлыг тооцоогүй зах зээлийн баяжмал дахь цэвэр металлын үнээр тооцох)* үнэлгээгээр АМНАТ-ийг тооцдог болсноор уул уурхайн үйлдвэрүүд татварын дарамтанд орох болсон юм.

Эрдэнэт үйлдвэр ХХК нь 2011-2014 онуудад үйлдвэрлээгүй, борлуулаагүй бүтээгдэхүүнд нийт 164,3 тэрбум төгрөгийн татвар төлсөн байна. Зөвхөн 2014 онд 48,8 тэрбум төгрөг илүү төлсөн нь цэвэр металл зэсээр тооцсон дүнд, үйлдвэрийн бодитоор борлуулаагүй бүтээгдэхүүний үнийн дүн 16.8 хувийг, бодит борлуулалтын үнийн дүнд 20.7 хувь болж 4 хувиар зөрүү *(илүү төлсөн)* гарч байна.

* “Эрдэнэт үйлдвэр” ХХК нь 376 орчим сая ам.долларын буюу нийт борлуулалтын орлогын 50 хувьтай тэнцэх хэмжээний хуримтлагдсан өр, зээл, бэлэн мөнгөний хомсдолтой байна.
* Нэг талаас үйлдвэрийн уул геологийн нөхцөл хүндэрч, хүдэрт агуулагдаж буй зэсийн агуулга жилээс жилд буурч, чанар буурахын хэрээр өртөг, зардал өсч байна. Нөгөө талаас зах зээл дээрх зэсийн үнэ жил ирэх тусам буурсаар байна. Өөрөөр хэлбэл 2014 оны гүйцэтгэлээр баяжмал дахь 1тн цэвэр металлын өртөг 5390 $/тн байгаа бөгөөд 2011 онд 8821 $/тн байсан зэсийн үнэ 2014 онд 6859 $/тн, 2015 онд 5510$/тн, 2016 онд 4868$/тн болж буурсаар байгаа нь цаашдаа өртөг, үнэ тэнцэх улмаар ашиггүй ажиллах бодит эрсдэлийг бий болгосоор байна. Үйлдвэрийн өртөг өсч, бүтээгдэхүүний үнэ буурсаар байхад Улсын болон орон нутгийн төсөвт төлсөн татвар, хураамж доривтой буураагүй байгаа нь оновчгүй, шудрага бус татварын бодлого байгааг харуулж байна. Татвар хураамж, зэсийн үнийн гүйцэтгэлийг графикаар үзүүлвэл

**Дөрөв. Одоогийн хүчин төгөлдөр мөрдөгдөж байгаа зэсийн баяжмалын АМНАТөлбөр нь үйлдвэрлэлийн ашигт үзүүлж буй сөрөг нөлөөллийн талаар:**

Одоо хүчин төгөлдөр мөрдөгдөж байгаа АМНАТөлбөр нь зэсийн үнээс хамаарч үйлдвэрлэлийн ашигт хэрхэн нөлөөлж байгаа тойм тооцоог доорх хүснэгтэнд үзүүлэв.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **№** | **Үзүүлэлт** | **х.н** | **Үнийн хувилбарууд** | | | | | | |
| 1 | Зэсийн үнэ | $/тн | 5000 | 5001 | 5400 | 5,655 | 5,800 | 6,600 | 7,000 |
| 2 | Нийт АМНАТөлбөрийн хувь | хувь | 5% | 16% | 16% | 16% | 16% | 17% | 18% |
|  | 2.1 АМНАТ суурь хувь |  | 5% | 5% | 5% | 5% | 5% | 5% | 5% |
|  | 2.2 Нэмж ноогдуулах хувь |  | 0 | 11% | 11% | 11% | 11% | 12% | 13% |
| 3 | Нийт АМНАТөлбөр | $/тн | 250 | 800 | 864 | 905 | 928 | 1,122 | 1,260 |
|  | 3.1 АМНАТ суурь хувьд ногдох төлбөр | $/тн | 250 | 250 | 270 | 283 | 290 | 330 | 350 |
|  | 3.2 Нэмж ноогдуулах хувьд ногдох төлбөр | $/тн | 0 | 550 | 594 | 622 | 638 | 792 | 910 |
| 4 | Нийт АМНӨТөлбөр төлсний  дараах үнэлгээ (бохир ашиг) | $/тн | 4,750 | 4,201 | 4,536 | 4,750 | 4,872 | 5,478 | 5,740 |
| 5 | АМНАТ төлсний дараах үнэлгээний  (бохир ашиг) бууралт (өсөлт) | $/тн |  | (549) | (214) | (0) | 122 | 728 | 990 |
| 6 | Зэсийн үнийн өсөлтөөс хүртэх өгөөж хувь | хувь |  | Ашиг нь буурна | | 0% | 15% | 46% | 50% |

Зэсийн үнэ 5000$/тн байх үед АМНАТөлбөрийг 5%-иар тооцоолоход 250$ төлж, уг төлбөрийг төлсний дараах ***бохир ашиг* 4750 $/тн** болно.

**Хэрэв**

Зэсийн үнэ 1$-оор нэмэгдэн 5001 болох үед АМНАТөлбөрийн хувь 16%-болж, уг төлбөрт 800$-ийг төлж, төлбөрийг **бохир ашиг 4201$/тн** болно.

Өөрөөр хэлбэл үнэ 5000$-оос 5001$ болж 1$ өссөн хэдий ч АМНАТөлбөр 250$-оос 800$ болж 550$-оор нэмэгдэн, үйлдвэрлэгчдэд очих ашгийн хэмжээ 549$-оор буурна. Үйлдвэрлэгч нар үнийн өсөлтөөс ямар нэгэн үр өгөөж хүртэхгүй, эсрэгээрээ ашиг нь багасна.

Харин зэсийн үнэ 5655$ хүрэх үед АМНАТ төлсний дараах ашиг нь зэсийн үнэ 5000$ байх үеийн ашигтай тэнцүү хэмжээнд очино. Өөрөөр хэлбэл үйлдвэрлэгч зэсийн үнэ 5000$-5655$ хооронд байх үед үнийн өсөлтөөс үр ашиг хүртэхгүй, эсрэгээрээ ашиг нь ихээхэн хэмжээгээр буурна.







**Товч дүгнэлт:**

Одоогийн хүчин төгөлдөр мөрдөгдөж байгаа ашигт малтмалын тухай хуулийн 47 дугаар зүйл дэхь АМНАТөлбөрийн Зэсийн үнийн өсөлтөөс хамаарсан нэмж ноогдуулах хувь нь бусад бүтээгдэхүүнтэй харьцуулхад маш өндөр мөн бусад орны АМНАТөлбөртэй харьцуулахад их байгаа нь дараах сөрөр үр дагаваруудыг бий болгоод байна.

* Татварын дарамт маш өндөрөөр тусаж, бүтээгдэхүүний өртгийг өсгөж**,** ашиггүй ажиллахад хүргэж байна.
* Уул уурхайн үйл ажиллагаа идэвхтэй явагддаг улс орнуудын туршлагаас харахад ашигт малтмалын нөөц ашигласны төлбөрийг дунджаар бодит борлуулалтын орлогын[[1]](#footnote-1) 1%-10% авдаг бол Монгол улсад дунджаар бохир борлуулалтын орлогын[[2]](#footnote-2) 16%-20%-иар төлбөр авдаг нь татварын дарамт манай улсад өндөр байгаа нь харагдаж байна.
* Дэлхийн зах зээл дээр бүтээгдэхүүний үнэ өсөх тусам үнийн өсөлтөөс хүртэх үр өгөөжийг шударга бус, үйлдвэрлэгч нарт хохиролтой.

Иймд Зэсийн хувьд АМНАТөлбөрийн нэмж ноогдуулах хувийг уул уурхайн бусад бүтээгдэхүүн болон Дэлхийн бусад улсуудад мөрдөж байгаа хувь хэмжээтэй ойролцоо түвшинд хүргэх, үнийн өсөлтөөс хүртэх үр өгөөжийг үйлдвэрлэгч, Төр аль аль талд нь хохиролгүй байдлаар хуульчилж мөрдөх нь шударга байх болов уу.

Боловсруулалтын түвшингээс хамаарч хүдэр, баяжмал, бүтээгдэхүүн гэж ангилан, АМНАТөлбөрийн нэмж ногдуулах хувийг харилцан адилгүй тогтоосоноор боловсруулах үйлдвэрийг барьж байгуулах, нэмүү өртөг шингэсэн эцсийн бүтээгдэхүүний үйлдвэрлэлийг дэмжих бодлогоор хийгдсэн гэдгийг ойлгож байна.Гэвч дэлхийн зах зээл дээр зэсийн хүдэрийн үнэ, зэсийн баяжмалын үнэ гэсэн зүйл байхгүй ба экспортонд гарч буй баяжмал дахь цэвэр металлын үнэлгээгээр АМНАТөлбөрийг тогтоодог. Өөрөөр хэлбэл хүдэр болон баяжмалаас гарах цэвэр металлийн хэмжээ тэнцүү байсаар байхад харилцан адилгүй хувиар татвар авч байгаа нь бизнесийн шудрага зарчимд нийцэхгүй туйлын буруу жишиг тогтсон байна. Иймээс цэвэр металийн (зэс) үнэлгээгээр АМНАТөлбөр тооцдог учир хүдэр, баяжмал, бүтээгдэхүүн гэж ангилах буруу болов уу.

1. Бодит борлуулалтын орлого- Бохир борлуулалтын орлогоос зэс цэвэршүүлэх, хайлуулах зардал, зэсийн баяжмал тээврийн зардлыг хассан дүн. [↑](#footnote-ref-1)
2. Бохир боруулалтын орлого-*Баяжмал болон хүдэр дэхь зэсийн хэмжээг бүтээгдэхүүний зах зээлийн үнээр тооцоолсон дүн.* [↑](#footnote-ref-2)